Andros Townsend glímdi við spilafíkn . AFP Enski knattspyrnumaðurinn Andros Townsend tapaði 46.000 pundum , 7,3 milljónum króna , á veðmálasíðu á einni nóttu er hann var lánsmaður hjá Birmingham árið 2013 . Townsend , sem á 13 leiki með enska A-landsliðinu , var úrskurðaður í fjögurra mánaða bann í kjölfarið , fyrir brot á veðmálareglum ensku deildakeppninnar . Atvikið átti sér stað er hann gisti á hóteli Birmingham-liðsins er liðið mætti Blackpool á útivelli . „ Ég drekk ekki , ég dópa ekki og ég hef ekki farið inn á næturklúbb á ævi minni , samt tókst mér að tapa 46.000 pundum með einum takka á símanum mínum . Ég þurfti ekki einu sinni að yfirgefa hótelherbergið mitt , “ skrifar Townsend fyrir Players' Tribune . „ Ég fór margoft á lán og mér leiddist á hótelherbergi . Það var orðið þreytt að ná aldrei að kynnast liðsfélögunum almennilega . Ég sá auglýsingu í sjónvarpinu og prófaði . Ég tapaði og tapaði og áður en ég vissi af var ég orðinn algjörlega háður . Ég fór í meðferð við spilafíkn og það bjargaði ekki aðeins knattspyrnuferlinum , heldur bjargaði það mér líka sem manneskju , “ skrifaði Townsend .